सर्दी बढ़ने के साथ बिजली संकट भी बढ़ गया। पनकी से जुडे़ आरपीएच व संजय नगर, दादानगर, आलूमंडी, साइकिल मार्केट, कृष्णा नगर, मीरपुर फीडर में फाल्ट होने से इन फीडरों से जुडे़ शास्त्री नगर, पनकी, सर्वोदय नगर, दादानगर, शांति नगर, फेथफुलगंज, हैरिसंगज, कल्यानपुर, फजलगंज, इस्पातनगर, विकास नगर, साइकिल मार्केट, बारहसिरोह, चावला मार्केट सबस्टेशन रात 2:30 से ठप हो गये। हालांकि दादा नगर, फजलगंज सर्वोदय नगर में फाल्ट ठीक होने से यहां एक घंटे बाद आपूर्ति चालू हो गई। वहीं शास्त्रीनगर, पनकी में गुरुवार सुबह गई बिजली दोपहर में तीन बजे के बाद ही आ सकी। रात से ही बिजली जाने से लोगों को सुबह नहाने और पीने के पानी के लिये परेशान होना पड़ा। वहीं मीरपुर फीडर से जुडे़ शांतिनगर, फेथफुलगंज, हैरिसगंज में रात 7 बजे तक बिजली न आने से क्षेत्रीय पार्षद लखन ओमर की अगुवाई में लोगों ने सबस्टेशन जाकर हो हल्ला किया। वहीं गोवा गोर्डन, आजाद नगर में लगे ट्रांसफार्मर दग गये। यहां ट्रांसफार्मर बदले जाने का कार्य जारी था। वहीं चावला मार्केट, निरालानगर, परमपुरवा में फाल्ट से बिजली गुल हो गई। वहीं ग्रिड से दोपहर 12:10 से 3:10 शाम 7:50-8:50 सहित कुल 4 घंटे की कटौती की गई। उधर, अधिशासी अभियंता तकनीक ए के एस चौहान ने बताया कि फीडरों में ट्रिपिंग होने के कारण कई सबस्टेशनों की बत्ती चली गई थी। जिसे ठीक कर लिया गया।